
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Aivars Smagars kā patērētāju interešu pārstāvis un Ingus Rūtiņš kā komersantu interešu pārstāvis izskatīja strīdu starp patērētāju un SIA “Autopole” (turpmāk – sabiedrība) saistībā ar lietotas automašīnas kvalitāti. 

No lietas materiāliem izriet, ka patērētājs 2026. gada 21. martā no sabiedrības iegādājās lietotu automašīnu NISSAN QASHQAI par kopējo summu 10 950,00 EUR, ko apliecina maksājumu uzdevumi. Trešajā dienā pēc pirkuma automašīnas instrumentu panelī iedegās dzinēja bojājuma indikators, automašīnai pazuda jauda un salons slikti sildīja. Patērētājs sazinājās ar sabiedrību, lūdzot veikt automašīnas pārbaudi, taču sabiedrība norādīja, ka patērētājam pašam jānodrošina diagnostika. Patērētājs pieteica automašīnu diagnostikai uz 2026. gada 26. martu un iesniedza diagnostikas ziņojumu, kurā konstatētas vairākas būtiskas dzinēja, degvielas sistēmas, turbokompresora, termostata, uzlādes sistēmas un elektronisko vadības bloku neatbilstības, tostarp P2452-17, P2452-16, P0087-1C, P148E-22, P1641–P1643, P2504 un citas kļūdas vairākās transportlīdzekļa sistēmās. Patērētājs norāda, ka sabiedrība atteikusies risināt konstatētās neatbilstības un nav piedāvājusi novērst defektus vai segt diagnostikas izdevumus, tādēļ patērētājs lūdz atcelt pirkuma līgumu un atmaksāt pirkuma maksu.

Sabiedrība savos paskaidrojumos norāda, ka automašīnai 2025. gada 19. jūnijā veikta tehniskā apskate, kurā konstatēti tikai nelieli trūkumi, un uzskata, ka patērētājs nav pierādījis defektu esamību pārdošanas brīdī. Sabiedrība norāda, ka dzinēja indikatora iedegšanās varot būt saistīta ar dažādiem faktoriem, un uzskata, ka automašīna atbilst Patērētāju tiesību aizsardzības likuma (turpmāk – PTAL) 14. pantam. Sabiedrība papildus norāda, ka darījums faktiski bijis maiņa ar piemaksu, jo patērētājs sabiedrībai nodevis savu automašīnu TOYOTA AVENSIS par 950,00 EUR, kas ieskaitīti pirkuma maksā, un uzskata, ka patērētāja prasība par pilnu 10 950,00 EUR atmaksu nav pamatota. Sabiedrība nepiekrīt patērētāja prasībai un uzskata, ka automašīna bijusi atbilstoša līguma noteikumiem.

Komisija, izvērtējot lietā esošos apstākļus, secina, ka konstatētie trūkumi atklāti trīs dienu laikā pēc automašīnas iegādes, un saskaņā ar PTAL 13. panta trešo daļu pastāv likumiska prezumpcija, ka neatbilstība pastāvēja jau preces piegādes brīdī. Sabiedrība nav iesniegusi pierādījumus, kas atspēkotu šo prezumpciju. Komisija ņem vērā diagnostikas ziņojumu, kurā konstatētas vairākas būtiskas neatbilstības, kas ietekmē automašīnas pamatfunkciju izpildi un satiksmes drošību, un kuras nav uzskatāmas par parastu nolietojumu. Komisija norāda, ka sabiedrības atsauce uz tehnisko apskati nav pietiekama, jo tehniskā apskate nav padziļināta transportlīdzekļa tehniskā stāvokļa pārbaude, kā to skaidrojis Latvijas Republikas Augstākās tiesas Senāts. Komisija konstatē, ka sabiedrība, saņemot patērētāja pretenziju, nav nodrošinājusi preces pārbaudi, nav piedāvājusi novērst neatbilstību un nav izpildījusi PTAL 28. panta prasības par neatbilstības novēršanu saprātīgā termiņā. Komisija ņem vērā sabiedrības argumentu par maiņas darījumu, taču secina, ka pirkuma līgums ir noformēts kā pārdošanas līgums, sabiedrība pati ieskaitījusi 950,00 EUR pirkuma maksā, un maiņas darījuma apstākļi neietekmē sabiedrības atbildību par pārdotās preces neatbilstību.

Komisija skaidro, ka saskaņā ar PTAL 14. panta pirmās daļas 1. punktu prece atbilst līguma noteikumiem, ja tai piemīt īpašības un izpildījums, kādu patērētājs var pamatoti gaidīt. Saskaņā ar PTAL 28. panta piekto daļu patērētājam ir tiesības prasīt līguma atcelšanu un naudas atmaksu, ja neatbilstība ir tik nozīmīga, ka attaisno tūlītēju līguma atcelšanu. Komisija konstatē, ka konstatētie trūkumi ir būtiski, ietekmē automašīnas pamatfunkciju izpildi un satiksmes drošību, un sabiedrība nav novērsusi neatbilstību saprātīgā termiņā. 

Komisija secina, ka sabiedrības sniegtā informācija nav pietiekama, lai pierādītu, ka konstatētie trūkumi radušies pēc automašīnas nodošanas patērētājam. Līdz ar to Komisija atzīst, ka automašīnai konstatētie trūkumi ir uzskatāmi par preces neatbilstību līguma noteikumiem PTAL izpratnē.

Pamatojoties uz PTAL 28. panta piekto daļu, patērētājam ir tiesības pieprasīt līguma atcelšanu un pilnu naudas atmaksu, ja pārdevējs saprātīgā termiņā nav novērsis preces neatbilstību.

Komisija norāda, ka jautājums par zaudējumiem, kas patērētājam radušies par diagnostikas veikšanu, nav Komisijas kompetencē un ir risināms civiltiesiskā ceļā. 
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo, pirmo2 un trešo daļu, 
nolemj:
daļēji apmierināt patērētāja prasību. 

Sabiedrībai SIA “Autopole” atcelt pirkuma līgumu un atmaksāt patērētājam automašīnas pirkuma maksu 10 950,00 EUR. 
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Komisijas priekšsēdētājs	Edgars Puriņš
Šis dokuments ir parakstīts ar drošu elektronisko parakstu un satur laika zīmogu.

